чрез
Административен съд София - град
65 състав
до
Върховен административен съд

КАСАЦИОННА ЖАЛБА

от Юнес Джамал Халил Алгула
ЛНЧ: 7003590541, роден на 28.11.1990 в Газа
без гражданство, Палестинска автономия 
гр. София, бул.“Ботевградско шосе“ № 270 
РПЦ на ДАБ при МС
чрез процесуален представител 
адв. Пламен Желев, член на САК
гр.София, ул.“Узунджовска“ №1, ет.3

срещу:
Решение №15557/08.05.2025 год. на
АССГ, 65 състав по
адм.д.№ 3814/2025 год.

Уважаеми върховни административни съдии,

С горното решение на състав на АССГ бе отхвърлена жалбата на доверителят ми против решение на председателя на Държавната агенция за бежанците с която му бе отказано предоставяне на статут на бежанец и хуманитарен статут по реда на ЗУБ поради липса на предпоставките предвидени в чл.8 и чл.9 и на основание чл.75, ал.1, т.2 и 4 от ЗУБ. 
Така постановеното решение е неправилно поради нарушение на материално правни разпоредби, необосновано е и е постановено при съществени нарушения на съдопроизводствените правила. 
	Съдът при постановяване на решението си не се е съобразил със следното:
	Считам, че правилно решаващият съд е приел, че на територията на Палестинката автономия съществува риск за живота и сигурността му поради военните действия предприети от Израел и битките между армията на Израел и групировката Хамас и това обстоятелство не е спорно между страните по делото.
	Незаконосъобразен е обаче изводът на решаващият съд, че Турция е трета сигурна страна за доверителят ми, тъй като същият не разполага с правото да поиска предоставянето на международна закрила в Турция.
В цитираните от ответника справки на дирекция "Международна дейност" на ДАБ се съдържа общоизвестното обстоятелство, че Турция е ратифицирала Женевската конвенция за бежанците и Протокола от 1967 г., но прилага географско ограничение спрямо търсещите убежище лица от неевропейски държави. 
Тя признава само бежанците от Европа, т.е. от страни, които са членки на Съвета на Европа. През април 2014 г. Турция прима нов Закон за чужденците и международната закрила. Законът предвижда четири вида статут на закрила в тази държава: 
а) "статут на бежанец" за лицата, признати за бежанци по силата на Женевската конвенция, т.е. граждани на една от 47-те държави — членки на Съвета на Европа; 
б) "условен статут на бежанец" за признатите бежанци от неевропейски държави; 
в) "статут на субсидиарна закрила", какъвто могат да получат европейски или неевропейски граждани, които не отговарят на условията на Женевската конвенция, за да бъдат признати за бежанци, но при връщане в страната си на произход са изложени на риск от смъртно наказание, мъчения или като цяло нехуманно или унизително отношение, или да станат обект на посегателства в резултат на въоръжени конфликти в страната си; 
г) "статут на временна закрила", който се предоставя в случай на масов приток на бежанци. В случая не се спори, че сирийските граждани, които търсят закрила от войната в страната си на произход, ще бъдат обхванати от режима на временна закрила.

Според т. 4.1. от Становище на Европейския икономически и социален комитет (ЕИСК) относно "Ролята на Турция в бежанската криза", от 2011 г. насам това е страната, приела над 3 милиона сирийски бежанци. 
В т. 4.3. от документа се посочва, че сирийците, влезли масово в страната, първоначално са получили статут на "посетители" (misâfir) и впоследствие статут на "временна закрила", без обаче да имат правото да подадат молба за статут на бежанец. Целта е да се гарантира, че те ще останат в Турция само докато трае военният конфликт в държавата им на произход и ще се върнат там, когато ситуацията се подобри.
От анализа на цитираната в справките информация може да се направи извод, че сирийските граждани, пристигнали в Турция, не биха могли да получат статут на бежанец, защото не идват от държава-член на Съвета на Европа, както и не биха могли да получат субсидиарна закрила, защото по силата на провежданата в страната държавна политика и приетото законодателство, те получават само т.нар. "временна закрила", т.е. в случая, доверителят ми няма възможност поиска статут на бежанец по смисъла на Женевската конвенция, при предоставянето на който да се ползва от международна закрила като бежанец.

Безспорно обемът на предоставяната "временна закрила", така както е определен в турското законодателство, не съвпада с обема на статута на бежанец и на хуманитарния статут, определени в Женевската конвенция и в Директива 2011/95/ЕС.

По отношение на последната предпоставка, визирана в § 1, т. 9 от ЗУБ, за да може да се приеме, че Република Турция е "трета сигурна страна", по отношение на кандидата, в решението на съда не са изложени никакви мотиви и изводи, направени на базата на обективни факти, от които да се направи заключение, че са налице достатъчно основания да се смята, че ще бъде допуснат до територията на тази държава, ако бъде върнат от България. 
Нещо повече. Видно от мотивите на Решение от 4 октомври 2024 година по дело C-134/23 на СЕС, (четвърти състав) Турция не изпълнява задълженията си сключеното с ЕС споразумение за реадмисия.
Ето защо считам, че в случая не са налице представките, от които може да се направи категоричен извод, че  Турция е "трета сигурна страна", по отношение на доверителят ми.

На следващо място, съгласно чл. 38, параграф 1 от Директива 2013/32/ЕС, държавите-членки могат да прилагат понятието за сигурна трета страна само ако компетентните органи са се убедили, че в съответната трета страна към кандидата за международна закрила ще се отнасят в съответствие със следните принципи: 
а) кандидатите за убежище не са заплашени поради раса, религия, националност, принадлежност към определена социална група или поради политически убеждения за живота и за свободата си; 
б) няма опасност от тежко посегателство според определението в Директива 2011/95/ЕС; 
в) спазва се принципът на забрана за връщане в съответствие с Женевската конвенция; 
г) спазва се забраната за репатриране в нарушение на правото на защита от мъчения и жестоко, нехуманно или унизително отношение, както е предвидена от международното право;
д) съществува възможност да се поиска признаване на статута на бежанец и когато той бъде признат, да се ползва закрила в съответствие с Женевската конвенция.
Според параграф 2 от цитираната разпоредба, прилагането на понятието за сигурна трета страна се подчинява на нормите на националното право, а именно: 
а) нормите, които предвиждат съществуването на връзка между кандидата и съответната трета страна, на основание на която е основателно кандидатът да отиде в тази страна; 
б) нормите, които се отнасят до прилаганите от компетентните органи методи, с които да се убедят, че понятието за сигурна трета страна може да се приложи спрямо определена страна и определен кандидат. Тези методи предвиждат каузална проверка на сигурността в страната за съответния кандидат и/или определянето от дадена държава-членка на страните, считани като сигурни в общ план; 
в) нормите, които съответстват на международното право и които позволяват индивидуално разглеждане с цел определяне дали дадена трета страна е сигурна за определен кандидат, което най-малкото дава възможност на кандидата да обжалва прилагането на понятието за сигурна трета страна поради това, че въпросната трета страна не е сигурна в неговия конкретен случай.
Предвидено е също така, че на кандидата също така се разрешава да обжалва наличието на връзка между него и въпросната трета страна в съответствие с буква а). 
Когато изпълняват решение, което се основава единствено на настоящия член, държавите-членки: 
а) информират за това кандидата; 
б) му предоставят документ, с който информират властите на третата страна, на езика на тази страна, че молбата не е била разгледана по същество. 

От съдържанието на цитираните по-горе норми може да се направи извод, че ако ДАБ е преценила, че дадена страна, представлява първа страна на убежище или сигурна трета страна за даден кандидат, с решението си те отхвърлят молбата за международна закрила като недопустима, без да я разглеждат по същество.

Считам, че тези норми от Директивата са транспонирани частично в чл. 13, ал. 1, т. 14 и ал. 4 от ЗУБ.
Буквалното и систематично тълкуване на цитираните разпоредби от вторичното право на ЕС и от ЗУБ, дават възможност да се направи безусловния извод, че ако се приеме, че търсещият закрила идва от "трета сигурна държава" по смисъла на чл. 38 от Директивата и § 1, т. 9 от ДР на ЗУБ, компетентните органи могат да отхвърлят молбата му като явно неоснователна, т.е. да не я разглеждат по същество.

Ето защо считам, че съдът в противоречие с приложимото материално право не е постановил решение с което да приеме, че разглеждането на молбата на доверителят ми и постановяването на решение по реда на чл. 75, ал. 1 от ЗУБ, представлява съществено нарушение на административно-производствените правила, което представлява отменително основание по чл. 146, т. 2 от АПК.

Съгласно чл. 38, пар. 2, б. а от Директива 2013/32/ЕС, прилагането на понятието за сигурна трета страна се подчинява на нормите, които предвиждат съществуването на връзка между кандидата и съответната трета страна, на основание на която е основателно кандидатът да отиде в тази страна. т.е. за да може да се приложи концепцията за "трета сигурна държава" и молбата за предоставяне на международна закрила, да бъде отхвърлена като явно неоснователна, следва освен условията, предвидени в параграф 1, да се установи наличието на връзка между кандидата и съответната трета държава. 
Връзката е необходимо да е достатъчна ясно определена, за да се приеме разумно, че кандидатът ще се върне в третата страна. По отношение на определяне на обема на тази връзка държавите-членки запазват широка свобода на преценка при прилагането на това условие в национално ниво. В някои държави за наличие на такава връзка се приема, издадено в третата страна разрешително за пребиваване или местожителство, докато в други се търсят по-скоро лични връзки, като произход на кандидата, владеенето на официалния език на третата страна, установени семейни, социални или културни връзки и т.н.
По силата на чл. 38, параграф 2, буква „б“ от Директива 2013/32/ЕС, прилагането на понятието за сигурна трета страна се подчинява на нормите, които се отнасят до прилаганите от компетентните органи методи, с които да се убедят, че понятието за сигурна трета страна може да се приложи спрямо определена страна и определен кандидат. 
Тези методи предвиждат каузална проверка на сигурността в страната за съответния кандидат и/или определянето от дадена държава-членка на страните, считани като сигурни в общ план. Тълкуването на тази норма, която не е транспонирана в ЗУБ, налага извода, че концепцията за "трета сигурна държава" не може да се приложи, освен ако държавата членка не е определила правила в националното си законодателство относно методологията, с което компетентните органи се уверяват, че концепцията за "трета сигурна страна" може да се приложи или общо към положението на бежанците в определена страна, или по отношение на конкретен кандидат. 

Според съображение 46 от Преамбюла на Директива 2013/32/ЕС, когато държавите-членки прилагат понятията за сигурна страна за всеки отделен случай или определят страните като сигурни чрез приемане на списъци с тази цел, те следва да вземат под внимание, насоките и оперативните наръчници и информацията относно страната на произход и дейностите, посочени в Регламент (ЕС) № 439/2010 на Европейския парламент и на Съвета от 19 май 2010 г. за създаване на Европейска служба за подкрепа в областта на убежището, включително методиката, определена в доклада на ЕСПОУ във връзка с информацията относно страната на произход, както и съответните насоки на ВКБООН.
Също така, според чл. 38, параграф 2, буква „в“ от Директива 2013/32/ЕС, прилагането на понятието за сигурна трета страна се подчинява на нормите, които съответстват на международното право и които позволяват индивидуално разглеждане с цел определяне дали дадена трета страна е сигурна за определен кандидат, което най-малкото дава възможност на кандидата да обжалва прилагането на понятието за сигурна трета страна поради това, че въпросната трета страна не е сигурна в неговия конкретен случай. 
На кандидата също така се разрешава да обжалва наличието на връзка между него и въпросната трета страна в съответствие с буква „а“. 
Съдът не е взел предвид, че тази норма от вторичното право на ЕС не е намерила място в ЗУБ. 

Същественото в нея е, че въпреки че държавите-членки може да определят трети държави като сигурни, на кандидатите за международна закрила, следва да се гарантира възможността да оспорят презумпцията за сигурност, на основание на свои индивидуални твърдения и обстоятелства.

Ето защо считам, че съдът не е преценил в съответствие в приложимото право, че дори да се приеме, че за председателя на ДАБ съществува възможността да отхвърли молба за предоставяне на международна закрила прилагайки концепцията за "трета сигурна държава", неговото решение следва да се основава на доказана връзка на кандидата с третата държава, на разработена методология за определянето на дадена трета държава като сигурна и на предоставяне на възможност на кандидата да оспори тази презумпция за сигурност на третата държава. 
В този смисъл е налице и практика на ВАС, съгласно която цитирам: “..За да откаже предоставянето на хуманитарен статут, позовавайки се на възможността чужденецът да бъде върнат в трета сигурна държава, вместо в държавата си по произход, административният орган следва да осъществи индивидуална проверка на сигурността в тази трета държава за съответния чужденец.Неизвършването на такава индивидуална проверка за сигурността на третата държава за съответния чужденец съставлява съществено нарушение на административнопроизводствените, съответно - съдопроизводствените правила, отразяващи се и върху правилността на актовете с оглед съответствието им с материалноправните разпоредби и поради обстоятелството, че както в производството пред АССГ, така и пред ВАС чужденецът твърди, че не е получил документи за законно пребиваване в Турция, бил е там и е работил нелегално и спрямо него Турция не е "трета сигурна държава" по смисъла на § 1, т. 9 от ДР на ЗУБ.“ (Решение № 5388/22.05.2025 г. по адм.д. № 11215/2024 г., ІІІ отд. на ВАС)

Доверителят ми е заявил, че по време на пребиваването си на територията на Турция, въпреки, че е поискал не му е бил издаден документ, т.н. „кимлик“ с които бъде регистриран като лице получило временна закрила. В съдебното решение е изложено необосновано предположение, че след като бил връщан при неуспешните му опити да премине нелегално границата, е невъзможно да не е притежавал такъв документ. 

Решаващия съд не е разгледал и не е взел предвид изложеното по-горе, поради което е постановил, едно неправилно поради нарушение на материалния закон, постановено и при съществени нарушения на съдопроизводствените правила. 
	
ИСКАНЕ: С оглед гореизложеното уважаеми върховни административни съдии, Ви моля да постановите решение по силата на което да отмените Решение №15557/08.05.2025 год. на АССГ, 65 състав по адм.д.№ 3814/2025 год. със законните от това последици.
	
Особено искане: Моля на основание чл.4 от ГПК във връзка с чл.14 ал.2 от АПК за съдебното заседание на доверителят ми да бъде назначен преводач от арабски език тъй като не владее български език.
	
Приложение: препис от касационната жалбата за ответната страна

